25 (Adele-album)

25 er det tredje studioalbumet til den britiske sangerinnen Adele Adkins. Musikkalbumet ble utgitt 20. november 2015 gjennom plateselskapet XL Recordings.

Adele har promotert musikkalbumet med TV-sendingene Adele at the BBC og Adele Live in New York City, og i 2016 er hun på turné med Adele Live 2016. Det er den tredje konsertturneen hennes etter An Evening with Adele og Adele Live.

Hun har selv beskrevet plata som en «reperasjonsplate». «Den forrige platen min handet om brudd, og hvis jeg må sette en merkelapp på denne nye, vil jeg kalle den en «reparasjonsplate». Jeg reparerer forholdet til meg selv og tar igjen for tapt tid. Gjør bot for alt jeg noensinne gjorde, og for det jeg aldri gjorde.»

Tema og produksjon 
Etter utgivelsen og suksessen hun opplevde med det andre studioalbumet, 21 (2011), vurderte hun å legge opp musikken for godt. Hun bestemte seg imidlertid for å ta en pause istedenfor, og oppdrog barnet sitt. I løpet av pausen fikk hun skrivesperre, og hun var redd hun hadde mistet evnen til å skrive gode låter. I 2013 fikk Adele et gjennombrudd med låten «Hello», og musikkmaterialet som fulgte resulterte i albumet 25.

Albumet fikk tittelen som en refleksjon på livet og tankemåten hun hadde når hun var 25 år gammel. Sangtekstene på albumet beskriver Adeles «lengsel etter sitt gamle jeg», og hun synger om temaer som nostalgi, melankoli, anger og morsrollen. I motsetning til tidligere arbeid, tar 25 i bruk flere elektroniske elementer og rytmemønstre, i tillegg til å blande inn elementer fra R&B-musikken i 1980-årene og orgelmusikk. Adele har samarbeidet med flere musikkprodusenter på plata, blant andre Paul Epworth, Ryan Tedder, Max Martin, Greg Kurstin, Danger Mouse, Bruno Mars og Tobias Jesso Jr..

Artisten har sagt at albumet i stor grad ble inspirert av Madonnas studioalbum Ray of Light.

Utgivelse og mottakelse 

«Hello» er den første singelen på albumet, og den ble sluppet 23. oktober 2015. «When We Were Young» ble utgitt for radio 22. januar 2016. Den tredje singelen fra albumet, «Send My Love (To Your New Lover)», ble utgitt 16. mai 2016. Artisten slapp musikkvideoer til alle tre, men videoen til «When We Were Young» var en liveopptreden hun gjorde i Church Studios. «Water Under the Bridge» ble den fjerde singelen fra albumet, utgitt 4. november 2016.

Anmeldelser 
25 fikk god kritikk fra musikkanmeldere, som spesielt roste Adeles stemmeprestasjon. Flere sammenlignet den positivt med 21, men mente at det var for lite nytt. Eli van der Eynden fra NRK var fornøyd, og gav musikkalbumet terningkast 6. Hun skrev:

Kommersiell mottakelse 
Musikkalbumet ble også en kommersiell suksess, og debuterte på førsteplass på over 25 hitlister verden over, blant annet på VG-lista i Norge. Den slo også en rekke musikkrekorder, og i USA ble albumet det mestselgende albumet på en enkeltuke siden Nielsen SoundScan begynte å samle inn informasjon om salg av musikk i 1991. Mange journalister roste studioalbumet for å ha en innvirkning på musikkindustrien siden den ikke er lagt ut for strømming, og oppfordrer publikum til å kjøpe musikken fysisk. Studioalbumet er også det raskestselgende albumet for det 21. århundret, og det bestselgende albumet for 2015.

Sporliste 

Target-versjon

Referanser

Eksterne lenker 
 
 

Musikkalbum fra 2015
Adele-album